**Földvári Ármin**

**Búcsú**

Az első szakaszban a névmások változása a legijesztőbb.
“Mi”-ből, torokszorító elektrolízissel
“Én” és “Te” leszünk.
(A többes szám jele itt nem jelent semmilyen közösséget.
 Hát igen, ezt is szokni kellett.)
Aztán szépen, észrevétlenül a megszokás
Odaírja a “tt” -t minden ige végére.
Múltidőbe kerül a cselekvés,
Elfoglalja a helyét az emlékek között.

 (Ó pedig, hogy küzdöttem az ellen, hogy polcra kerülj.
 Én az eleven húsod akartam, kapaszkodni a csípődet keretező
 fehér húsba, most meg nézd meg, *kellemes emlék* vagy.)

És lassan elhervadnak a feltételes módok,
a “mi lett volna ha”,
habár eddig is csak éjjel nyíltak, titokban, félálomban.
Némi önelégültséggel kijelenthetem, nem szokásom
az önemésztés ilyen alantas formája.
de az a kis dupla “t” betű, attól félek ezután is.

-t-

már a betű maga is olyan mint egy kis fejfa,
előbb kijártam, virágot raktam, mécsest égettem,
aztán
Észre sem vettem,
És már nem voltál jelenidejű.